Vittorio Bersezio/Le miserie 'd monsú Travet/pàgina 50
Sena otava

Travet e detti.

TRAVET Oh! mi povr'om! I son ruinà, i son disperà... A veulo mia mort... Ah! sor Comendator, elo vera lon c'a m'ha dime adess 'l Cap session?... A veulo mandeme an Sicilia mi?... Ma tant a val c'a m'buto adiritura an mes d'na strà e c'a m'dio ch'i chërpa lí come un can. J'eu trantedoi ani d'servissi onorà... e j'eu sempre sacrificà l'avanssament a la residenssa... An sinquant'ani d'vita i son mai seurtí da me Turin... Via da sí mi meuiro coma un pess fora d'l'acqua... E a m'mando fina lagiú con l'istess stipendi!... Mi j'eu pa fait gnente për meriteme un castigh parei... C'a m'promeuvo nen, c'a m'dago gnune gratificassion, passienssa! ma c'a m'lasso meuire bele sí ant me pais, su me cancel.

'L COMENDATOR C'a s'calma.

BARBAROT (Pover diavo! A m'fa pena).

TRAVET Sor Comendator, mi i m'arcomando a chiel... C'a m'salva për amor di Dio!... E mia famia cosa ch'j'eu da fene?... Con d'masnà!... A vëd ben ch'i peus pa bogié da sí. Sor Comendator, për carità! chiel a l'ha dimostrame d'benevolenssa, chiel a l'avia dame soa protession.

'L COMENDATOR Mi gnente d'autut. I m'regolava vers chiel coma vers tuti j'autri...

TRAVET Sí sgnor... Ma mia fomna a m'avia dime...

'L COMENDATOR Soa fomna a l'è 'na fola, e chiel ancora d'pi. So mal a lo dev an gran part a chiel istess.

TRAVET A mi? I giuro ch'j'eu fait gnente, ch'i son innocent.

'L COMENDATOR A l'ha ciaciarà fora post...

TRAVET Mi? Cosa ch'j'eu dit?

'L COMENDATOR E a l'ha d'co compromëtume mi. Adess, j'assicuro c'a m'fa ben pena so maleur, ma i peus pi gnente për chiel, e s'i intercedeissa an so favor, i j faria pi d'mal che d'ben (via).

TRAVET A m'abandona d'co chiel!... E mach mes ora fa a l'era cosí grassios con mi!... Ma cosa ch'j'eu fait? Cosa c'a j'è arivaje?... Ah! i daria la testa ant la muraja (a va a stesse a la scrivania a drita, apogiand la testa a le man, tut disperà).

BARBAROT (Bosaron! C'a sio le mie ciancie c'a l'han fait sto mal a côl povr'om? Ahi! i j la përdonéria mai pi a mia lenga).

 

Leteratura piemontèisa
Vittorio Bersezio
Le miserie 'd monsú Travet